Document ID: 32010R0015

KOMISSION ASETUS (EU) N:o 15/2010,
annettu 7 päivänä tammikuuta 2010,
vaarallisten kemikaalien viennistä ja tuonnista annetun Euroopan parlamentin ja neuvoston asetuksen (EY) N:o 689/2008 liitteen I muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon vaarallisten kemikaalien viennistä ja tuonnista 17 päivänä kesäkuuta 2008 annetun Euroopan parlamentin ja neuvoston asetuksen (EY) N:o 689/2008 (1) ja erityisesti sen 22 artiklan 4 kohdan,
sekä katsoo seuraavaa:
(1)
Asetuksella (EY) N:o 689/2008 pannaan täytäntöön kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä (PIC) tehty Rotterdamin yleissopimus, joka allekirjoitettiin 11 päivänä syyskuuta 1998 ja jonka yhteisö hyväksyi kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä tehdyn Rotterdamin yleissopimuksen hyväksymisestä Euroopan yhteisön puolesta 19 päivänä joulukuuta 2002 tehdyllä neuvoston päätöksellä 2003/106/EY (2).
(2)
Asetuksen (EY) N:o 689/2008 liite I olisi muutettava, jotta voidaan ottaa huomioon ne tiettyjen kemikaalien alalla toteutetut sääntelytoimet, jotka perustuvat kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annettuun Euroopan parlamentin ja neuvoston asetukseen (EY) N:o 1907/2006 (3), kasvinsuojeluaineiden markkinoille saattamisesta 15 päivänä heinäkuuta 1991 annettuun neuvoston direktiiviin 91/414/ETY (4) ja biosidituotteiden markkinoille saattamisesta 16 päivänä helmikuuta 1998 annettuun Euroopan parlamentin ja neuvoston direktiiviin 98/8/EY (5).
(3)
On päätetty, ettei 1,3-diklooripropeenia, benfurakarbia ja trifluraliinia sisällytetä tehoaineina direktiivin 91/414/ETY liitteeseen I sillä seurauksella, että näiden tehoaineiden käyttö torjunta-aineissa kielletään ja tästä syystä ne olisi lisättävä asetuksen (EY) N:o 689/2008 liitteessä I olevissa 1 ja 2 osissa oleviin kemikaaliluetteloihin. Koska on jätetty uusia hakemuksia, jotka edellyttävät uusia päätöksiä aineiden sisällyttämisestä direktiiviin 91/414/ETY liitteeseen I, lisäystä asetuksen (EY) N:o 689/2008 liitteessä I olevassa 2 osassa oleviin kemikaaliluetteloon ei pitäisi tehdä ennen kuin näiden kemikaalien asemasta on päätetty.
(4)
On päätetty, ettei metomyyliä sisällytetä tehoaineena direktiivin 91/414/ETY liitteeseen I eikä direktiivin 98/8/EY liitteisiin I, IA tai IB sillä seurauksella, että tämän tehoaineen käyttö torjunta-aineissa kielletään ja tästä syystä se olisi lisättävä asetuksen (EY) N:o 689/2008 liitteessä I olevissa 1 ja 2 osissa oleviin kemikaaliluetteloihin. Koska on jätetty uusi hakemus, joka edellyttää uutta päätöstä aineen sisällyttämisestä direktiiviin 91/414/ETY liitteeseen I, lisäystä asetuksen (EY) N:o 689/2008 liitteessä I olevassa 2 osassa olevaan kemikaaliluetteloon ei pitäisi tehdä ennen kuin tämän kemikaalin asemasta on päätetty.
(5)
On päätetty, ettei diatsinonia, dikloorivossia ja fenitrotionia sisällytetä tehoaineina direktiivin 91/414/ETY liitteeseen I sillä seurauksella, että näiden tehoaineiden käyttö torjunta-aineissa on ankarasti rajoitettu ja tästä syystä nämä aineet olisi lisättävä asetuksen (EY) N:o 689/2008 liitteessä I olevan 2 osan kemikaaliluetteloon, koska käytännöllisesti katsoen kaikki niiden käyttö on kielletty huolimatta siitä, että ne on direktiivin 98/8/EY mukaisesti tunnistettu ja ilmoitettu arviointia varten, minkä vuoksi jäsenvaltiot voivat myöntää lupia näiden aineiden käytölle, kunnes asiasta tehdään päätös direktiivin 98/8/EY nojalla.
(6)
Direktiivin 91/414/ETY 8 artiklan 2 kohdassa säädetään 12 vuoden määräajasta, jonka aikana jäsenvaltiot voivat sallia tiettyjä tehoaineita sisältävien kasvinsuojeluaineiden markkinoille saattamisen. Kyseistä määräaikaa pidennettiin neuvoston direktiivin 91/414/ETY 8 artiklan 2 kohdassa tarkoitetun määräajan pidentämisestä ja eräiden tehoaineiden sisällyttämättä jättämisestä kyseisen direktiivin liitteeseen I sekä näitä aineita sisältävien kasvinsuojeluaineiden lupien peruuttamisesta 20 päivänä marraskuuta 2002 annetulla komission asetuksella (EY) N:o 2076/2002 (6). Koska tehoaineiden atsinfossimetyyli ja vinklotsoliini sisällyttämistä direktiivin 91/414/ETY liitteeseen I ei hyväksytty ennen kyseisen määräajan päättymistä, jäsenvaltioiden oli peruutettava näitä aineita sisältäville kasvinsuojelutuotteille myöntämänsä kansalliset luvat 1 päivästä tammikuuta 2007 alkaen. Atsinfossimetyylin ja vinklotsoliinin käyttö torjunta-aineissa on siten kielletty, ja nämä aineet olisi lisättävä asetuksen (EY) N:o 689/2008 liitteessä I olevassa 2 osassa olevaan kemikaaliluetteloon.
(7)
Fenarimolin, metamidofossin ja prokymidonin käyttöä on päätetty rajoittaa ankarasti useilla toimenpiteillä kuten muun muassa niin, että kyseiset tehoaineet sisällytettiin direktiivin 91/414/ETY liitteeseen I vain hyvin lyhyeksi aikaa. Mainitun ajanjakson jälkeen kyseisiä tehoaineita ei enää saa käyttää, minkä seurauksena ne kielletään torjunta-aineiden ryhmässä, ja ne olisi siksi lisättävä asetuksen (EY) N:o 689/2008 liitteessä I olevissa 1 ja 2 osissa oleviin kemikaaliluetteloihin.
(8)
Parakvatti on neuvoston direktiivin 91/414/ETY muuttamisesta parakvatin sisällyttämiseksi siihen tehoaineena 1 päivänä joulukuuta 2003 annetulla komission direktiivillä 2003/112/EY (7) päätetty sisällyttää tehoaineena direktiivin 91/414/ETY liitteeseen I. Komission direktiivi 2003/112/EY kumottiin kuitenkin Euroopan yhteisöjen ensimmäisen asteen tuomioistuimen tuomiolla 11 päivänä heinäkuuta 2007 asiassa T-229/04 (8), minkä seurauksena kyseisen tehoaineen käyttö torjunta-aineissa on kielletty, ja se olisi siksi lisättävä asetuksen (EY) N:o 689/2008 liitteessä I olevissa 1 ja 2 osissa oleviin kemikaaliluetteloihin.
(9)
Tolyylifluanidia sisältävien kasvinsuojeluaineiden käyttöä on päätetty rajoittaa tietyin ehdoin tolyylifluanidia sisältävien kasvinsuojeluaineiden juomaveden saastumiseen johtavaa käyttöä koskevista suojatoimenpiteistä 4 päivänä toukokuuta 2007 tehdyllä komission päätöksellä 2007/522/EY (9). Teollisuus on lisäksi päättänyt ihmisten terveyttä suojellakseen vetää markkinoilta tolyylifluanidia tehoaineena sisältävät kasvinsuojelutuotteet, minkä vuoksi tämän tehoaineen käyttö kasvinsuojelutuotteiden ryhmän torjunta-aineiden alaryhmässä kielletään. Kieltoa tässä alaryhmässä pidetään ankarana rajoituksena torjunta-aineiden ryhmässä, ja tämä tehoaine olisi siksi lisättävä asetuksen (EY) N:o 689/2008 liitteessä I olevissa 1 ja 2 osissa oleviin kemikaaliluetteloihin.
(10)
Diuroni on päätetty sisällyttää tehoaineena direktiivin 91/414/ETY liitteeseen I, joten tämän tehoaineen käyttö ei ole enää kielletty kasvinsuojelutuotteiden ryhmän torjunta-aineiden alaryhmässä. Kyseinen tehoaine olisi siksi poistettava asetuksen (EY) N:o 689/2008 liitteessä I olevasta 1 osasta.
(11)
Tehoaineille kadusafossi, karbofuraani, karbosulfaani ja haloksifoppi-R on jätetty uusi hakemus, joka edellyttää uutta päätöstä aineiden sisällyttämiseksi direktiivin 91/414/ETY liitteeseen I, ja kyseiset kemikaalit olisi poistettava asetuksen (EY) N:o 689/2008 liitteessä I olevan 2 osan kemikaaliluettelosta. Päätöstä lisäämisestä liitteessä I olevan 2 osan kemikaaliluetteloon ei pitäisi tehdä ennen kuin uusi päätös aineiden statuksesta direktiivin 91/414/ETY nojalla on saatavilla.
(12)
Asetuksen (EY) N:o 689/2008 liite I olisi sen vuoksi muutettava.
(13)
Tässä päätöksessä säädetyt toimenpiteet ovat direktiivin 1907/2006/ETY 133 artiklalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 689/2008 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä tammikuuta 2010.

Labels: 4
1
20
3
6